François Fillon
François Fillon, f. 4.3.1954, fransk politiker, premierminister 2007-12. François Fillon er medlem af Les Républicains (tidl. UMP); han var arbejdsminister 2002-04 under Jean-Pierre Raffarin og gennemførte kontroversielle reformer af arbejdsugen og af pensionssystemet. 2004-05 var han undervisningsminister. Han tilhører inderkredsen omkring Nicolas Sarkozy og blev udnævnt til premierminister efter dennes sejr ved præsidentvalget i 2007. Efter den franske regerings opløsning i 2010 blev François Fillon påny udnævnt til premierminister af Nicolas Sarkozy, og han bestred posten frem til Sarkozys nederlag ved præsidentvalget 2012.